Dette er Johaugs utfordring foran OL
Med Marit Bjørgen (33) uten startnummer på grunn av forkjølelse, så var Johaug superfavoritt foran fredagens 10 kilometer klassisk enkeltstart på Beitostølen. Dette er OL-øvelse om tre måneder. Johaug innfridde og smadret konkurrentene. Men det er under Tour de Ski i månedsskiftet desember/januar og i OL i februar at Johaug skal være i toppform. - Når man er i så god form, som det Therese er nå, så er det lett at man går litt for fort hele tiden, at man gir på litt for mye på trening, sier landslagstrener Egil Kristiansen til VG. Og han vet det kan være vanskelig å holde igjen og bruke opp overskuddet. - Når alt fungerer så er det moro å gi på litt for mye. Derfor må Therese være flink til å trene rolig nok når hun skal trene rolig, sier Kristiansen. Johaug var selvfølgelig strålende fornøyd i det fantastiske vinterværet på Beitostølen. Det var sol, seks minusgrader og ingen vind. Med andre ord: Perfekt. I dag er også Marit Bjørgen på startstreken når damene skal gå 10 kilometer skøyting enkeltstart. - Jeg har hatt noen fighter med Bjørgen i høst. Vi har knivet på trening. Jeg liker å gå skirenn der alle stiller til start. Men nå har hun vært syk og må gjøre det beste ut av det. Jeg forsto på henne i morges at hun er veldig sugen på å gå i morgen (i dag). Det blir spennende, sier Johaug. For å holde igjen Johaug litt, så står hun over sprinten søndag. I fjor tok hun en oppsiktsvekkende god 4. plass på sprinten. Johaug skal gå seks verdenscuprenn før jul.
Therese Johaug (25) er i kalasform tre måneder før OL. Det byr på utfordringer.